Hei, denne artikkelen er over ett år gammel og kan inneholde utdatert informasjon

NSB sin Twitter-konto «NSBs presserom», er denne helgen ikke helt slik den pleier å framstå. Mellom nyttig ruteinformasjon og andre viktige meldinger om vår langstrakte jernbaneinfrastruktur, har en over to minutter lang hardpornografisk video dukket opp.

Over 5000 kontoer følger Norges Statsbaner på Twitter. Pressesjef i NSB, Åge-Christoffer Lundeby, vet foreløpig ikke hvordan dette kan ha skjedd.

- Vi er veldig lei oss. En veldig støtende twittermelding er likt fra vår Twitter-konto. Vi forsøker å spore opp den originale tweeten for å «unlike» den, men har ikke klart dette ennå, sier Lundeby til Dagbladet.

- Dette har ikke skjedd med viten og vilje, og vi beklager, legger han til.

En tweet med støtende innhold er "likt" av vår pressekonto. Vi vet ikke hva som har skjedd, men beklager at vi har bidratt til å spre støtende innhold. Hjelp oss gjerne med å rapportere den opprinnerlige tweeten! — NSBs presserom (@nsb_presse) September 1, 2018

- Ikke hacking

Ifølge pressesjefen oppdaget NSB hva som hadde skjedd lørdag morgen. De slettet umiddelbart tweeten fra sin egen tidslinje ved 06-tida. Da hadde det gått 15 timer siden videoen ble liket, informerer Lundeby.

Søndag formiddag ligger fortsatt klippet under «likes-fanen» til NSB.

- Har noen hacket dere?

- Vi har ingen grunn til å tro det.

- Har noen i NSB med tilgang til kontoen likt denne tweeten?

- Vi har ingen grunn til å tro at det er noen hos oss med tilgang til kontoen som synes det er greit å like sånt. Det er viktig for NSB å presisere at vi ikke står inne for slikt innhold, sier Lundeby.

PRESSESJEF: Åge-Christoffer Lundeby i NSB. Foto: NSB Vis mer

- Vi jobber med saken

Foreløpig er det få som har reagert særlig sterkt på innholdet, men enkelte som følger NSB på Twitter har kommentert selskapets beklagelse:

- Noen som har kost seg litt ekstra på jobb, spør en.

- Ingen av dere som styrer denne kontoen som vet hvordan man fjerner en «like», siden dere fortsatt liker dette støtende innholdet, spør en annen.

NSB opplyser om at slettingen denne gangen ikke er så lett som det pleier å være.

- Twitter-meldingen er laget på en måte som gjør at man ikke får unliket eller rapportert den inn til Twitter sentralt, men vi jobber med saken, sier Lundeby.